รัสเซียยังหนัก พบติดโควิดรายใหม่พุ่งเกินหมื่นต่อวัน ต่อเนื่องวันที่ 6
รัสเซียอ่วม ทางการแถลงยืนยันพบผู้ติดเชื้อโควิด-19รายใหม่ วันเดียวเกินหมื่นราย ต่อเนื่องเป็นวันที่ 6 ส่งผลยอดสะสมผู้ติดเชื้อพุ่งกระฉูดเกือบถึง 1.9 แสน อยู่อันดับ 5 ของโลกเมื่อ 8 พฤษภาคม 2563 เว็บไซต์เซาท์ไชน่ามอร์นิ่งโพสต์ รายงานว่า ทางการรัสเซียแถลงยืนยันพบผู้ติดเชื้อไวรัสโคโรนาสายพันธุ์ใหม่ 2019 หรือโควิด-19 รายใหม่ ในช่วง 24 ชั่วโมง 10699 ราย ซึ่งเป็นจำนวนที่พบผู้ติดเชื้อเพิ่มกว่า 10000 ราย ต่อเนื่องเป็นวันที่ 6 ทำให้จำนวนผู้ติดเชื้อสะสมในประเทศรัสเซียเพิ่มขึ้นเป็น 187859 รายแล้ว ขณะที่มีผู้เสียชีวิตเพิ่มอีก 98 ศพ ส่งผลยอดผู้เสียชีวิตด้วยโรคโควิด-19 ในรัสเซียเพิ่มเป็น 1723 ศพตามรายงานของเอเอฟพีระบุว่า จากจำนวนผู้ติดเชื้อไวรัสโคโรนาสายพันธุ์ใหม่ในรัสเซียที่พุ่งทะยานไม่หยุด ทำให้รัสเซียกลายเป็นประเทศที่พบผู้ติดเชื้อมากที่สุดเป็นอันดับ 4 ในยุโรป ตามหลังสเปน อิตาลี และสหราชอาณาจักร ขณะที่อยู่ในอันดับ 5 ประเทศที่มีผู้ติดเชื้อโควิด-19 มากที่สุดในโลกจากสถานการณ์การระบาดของโควิดในรัสเซีย โดยเฉพาะในกรุงมอสโก ที่เป็นศูนย์กลางการระบาด ทำให้นายกเทศมนตรีกรุงมอสโก นายเซอร์เก โซยบายนิน ประกาศขยายเวลามาตรการล็อกดาวน์คุมโควิดในกรุงมอสโก เมืองหลวงรัสเซีย ออกไปจนถึงวันที่ 31 พฤษภาคม พร้อมทั้งยังออกกฎให้ประชาชนจะต้องสวมใส่หน้ากากอนามัยและถุงมือเวลาใช้บริการรถโดยสารสาธารณะ ร้านค้า หากผู้ใดไม่ปฏิบัติตามคำสั่งนี้จะถูกลงโทษด้วยการปรับเงินตั้งแต่วันพฤหัสฯที่ 7 พฤษภาคม ที่ผ่านมาขณะนี้ประชาชนในกรุงมอสโกยังคงจะได้รับอนุญาตให้ออกมานอกเคหสถานที่พัก เฉพาะการไปธุระที่ใช้เวลาสั้นๆ อย่างไปร้านค้า พาสุนัขออกไปเดินออกกำลัง หรือเดินทางไปทำงานที่ได้รับอนุญาตจากทางการเท่านั้น ขณะที่รัฐบาลได้ออกคำสั่งให้ประชาชนไม่ต้องทำงานจนถึงวันที่ 11 พฤษภาคม ซึ่งจนถึงขณะนี้รัฐบาลยังไม่มีคำสั่งขยายมาตรการนี้แต่อย่างใด.
รัสเซียอ่วม ทางการแถลงยืนยันพบผู้ติดเชื้อโควิด-19รายใหม่ วันเดียวเกินหมื่นราย ต่อเนื่องเป็นวันที่ 6 ส่งผลยอดสะสมผู้ติดเชื้อพุ่งกระฉูดเกือบถึง 1.9 แสน อยู่อันดับ 5 ของโลก
โควิด-19,ไวรัสโคโรน่า,ไวรัสโคโรนา,COVID-19,โควิดรัสเซีย,รัสเซีย